JĒDZIENU UN TERMINU SKAIDROJUMU VĀRDNĪCA

Dabaszinības, 4. klase

Dzīvais organisms

APAUGĻOŠANĀS – ja pārošanās procesā vienas sugas vīrišķās un sievišķās dzimumšūnas satiekas, notiek apaugļošanās un rodas īpaša šūna, no kuras veidojas jauns organisms. To sauc par DZIMUMVAIROŠANOS. Orgāni, kas piedalās vairošanās procesā, tiek saukti par DZIMUMORGĀNIEM.

AUGS – daudzšūnu organisms, parasti sakņojas augsnē, to zaļās lapas saista saules gaismu un fotosintēzes procesā ražo barības vielas. Fotosintēzē veidojas skābeklis. Augi ir visur – upēs, jūrās, mežos, pļavās, tuksnešos, kalnu virsotnēs utt. Vislielākie no augiem ir koki, tie atrodami visur pasaulē, izņemot Antarktīdu. Augu dzīves cikla ilgums var būt atšķirīgs. Augi var būt viengadīgi, divgadīgi vai daudzgadīgi. Zinātnieki ir atklājuši vairāk nekā 300 000 augu sugu. Tās tiek iedalītas divās grupās: 1) augi, kas neveido ziedus, bet vairojas ar SPORĀM, – sūnas, papardes, kosas, staipekņi; 2) augi, kas vairojas ar sēklām, – ziedaugi, skujkoki. 

AUGU VAIROŠANĀS AR SĒKLĀM. Skuju kokiem nav ziedu, bet tiem ir sievišķie un vīrišķie čiekuri. Vīrišķie čiekuri izplata putekšņus (vīrišķās dzimumšūnas), kurus pārnēsā vējš. Ja putekšņi nonāk uz sievišķajiem čiekuriem, tie apaugļo olšūnas (sievišķās dzimumšūnas). Apaugļotās olšūnas attīstās par SĒKLĀM, un tās aizsargā čiekura cietās zvīņas. Sievišķie čiekuri ir cieti, zvīņaini, vīrišķie – mīksti, tie nokrīt pēc putekšņu izkaisīšanas. Kad sēklas sievišķajos čiekuros ir nogatavojušās, sausā, siltā laikā čiekuri atveras un sēklas ar lidspārniņiem izbirst. Sēklas dīgst tur, kur tās nokrīt. 

AUGU VAIROŠANĀS AR SĒKLĀM. Ziedaugi ir visbiežāk sastopamā augu grupa uz Zemes, tie ir sastopami pat tuksnešos un polārajos apgabalos. ZIEDI ir ziedaugu vairošanās orgāni, no kuriem veidojas SĒKLAS. Zieda daļas ir izkārtotas riņķveidā, sākot ar ārpusē esošajām vainaglapām un beidzot ar iekšpusē esošajām putekšņlapām, drīksnu un sēklotni. Ziedā ir sēklotne, kur atrodas sēklaizmetņi ar OLŠŪNĀM, sievišķajām dzimumšūnām, un putekšnīca ar PUTEKŠŅIEM, auga vīrišķajām dzimumšūnām. Putekšņu nokļūšanu no putekšnīcām uz drīksnas sauc par APPUTEKSNĒŠANOS. Apputeksnēšanās notiek ar vēju vai kukaiņu palīdzību. Auglenīca izdala saldu nektāru, tāpēc putekšņi pielīp pie tās. Zieds ar spilgtu krāsu, smaržu un saldo nektāru pievilina kukaiņus. Ja notikusi ziedauga APPUTEKSNĒŠANĀS un APAUGĻOŠANĀS, tad zieda sēklotnē tālāk attīstās SĒKLA, kas satur jaunā auga dīgli, barības rezerves un sēklapvalku. Tālāk sēklotne kopā ar sēklu attīstās par AUGLI. Augļi aizsargā sēklas un palīdz tiem izplatīties tālu no mātesauga. 

AUGU VAIROŠANĀS AR SPORĀM. SPORAS ir mikroskopiski veidojumi uz augu lapām, kas nodrošina sporaugu (sūnu, paparžu, kosu, staipekņu) vairošanos. Vairums neziedošo augu vairojas, veidojot milzīgu daudzumu sīku sporu, kuras vējš aiznes tik tālu, cik vien iespējams. Nonākot mitrā vietā, sporas dīgst un no tām attīstās jauns augs. 

BAROŠANĀS ĶĒDE – sistēma dabā, kur dzīvie organismi pārtiek cits no cita. Piemēram, pele ēd graudus, peli apēd cauna, caunu apēd pūce.

CILVĒKA DZĪVES CIKLS. Cilvēka dzīves cikls ilgst aptuveni 70–80 gadu. Cilvēka attīstība ir nepārtraukts process, tomēr to var iedalīt divos posmos – pirms dzimšanas un pēc dzimšanas. PIRMS DZIMŠANAS POSMS norit sievietes ķermenī. Sievietei un vīrietim pārojoties, dzimumšūnas saplūst un rodas īpaša šūna, no kuras attīstās jauns organisms. DZEMDE ir sievietes dzimumorgāns, kurā attīstās mazulis visu grūtniecības periodu. GRŪTNIECĪBA – periods no apaugļošanās līdz mazuļa piedzimšanai ilgst aptuveni 9 mēnešus, kad no vienas apaugļotas olšūnas sievietes organismā pilnībā izveidojas cilvēka mazulis. PĒC DZIMŠANAS POSMS. Pēc piedzimšanas cilvēks aug, attīstās, nobriest, rada pēcnācējus, noveco un mirst. Tiek izšķirti vairāki attīstības posmi: jaundzimušais, zīdainis, bērns, pusaudzis, jaunietis, pieaugušais, seniors. 

CILVĒKA VAIROŠANĀS. Cilvēki vairojas dzimumvairošanās ceļā. Sievietei un vīrietim pārojoties, rodas pēcnācējs – bērns. Cilvēkiem ir DZIMUMORGĀNU SISTĒMA, kas paredzēta pēcnācēju radīšanai. Tā sāk darboties tikai tad, kad ķermenis ir nobriedis. Dzimumorgānu sistēma sievietēm un vīriešiem ir atšķirīga. OLNĪCAS ir sievietes dzimumorgāni, kur veidojas sievietes dzimumšūnas – OLŠŪNAS, kas ir lielākās šūnas cilvēka ķermenī. SĒKLINIEKI ir vīriešu dzimumorgāni, kur attīstās vīrišķās dzimumšūnas – SPERMATOZOĪDI. Ja spermatozoīdi, nonākuši sievietes ķermenī, apaugļo OLŠŪNU, veidojas embrijs, kas ir sākums jaunam cilvēkam. 

CILVĒKS – visaugstāk attīstītā dzīvā būtne, persona, indivīds, kas spēj domāt, runāt, izgatavot darbarīkus un izmantot tos sabiedriskā darba procesā.
DZĪVAIS ORGANISMS – planēta Zeme ir mājvieta triljoniem dzīvu organismu, ieskaitot dzīvniekus un augus. Visiem dzīvajiem organismiem nepieciešama SAULES GAISMA un BARĪBA, lai iegūtu dzīvošanai un augšanai nepieciešamo enerģiju, visi izdala vielmaiņas atkritumproduktus, uztver izmaiņas apkārtējā vidē un reaģē uz tām, visiem dzīvajiem organismiem raksturīgs DZĪVES CIKLS.

DZĪVES CIKLS. Visiem dzīvajiem organismiem raksturīgs DZĪVES CIKLS –secīgas izmaiņas, kas ietver AUGŠANU, ATTĪSTĪBU, VAIROŠANOS (pēcnācēju radīšanu) un NĀVI. Dzīves cikla ilgums dzīvajiem organismiem ir atšķirīgs. 

DZĪVNIEKS – dzīva būtne, daudzšūnu organisms, kas barojas ar gatavām organiskām vielām, spēj aktīvi kustēties, bet nespēj abstrakti domāt (pretstatā cilvēkam). 
DZĪVNIEKU VAIROŠANĀS – daļa dzīvnieku vairojas dzimumvairošanās ceļā. Mātītei, pārojoties ar tēviņu, rodas pēcnācēji.

DZĪVO ORGANISMU KLASIFIKĀCIJA. Tie tiek iedalīti piecās valstīs: baktērijas, vienšūņi, sēnes, augi un dzīvnieki. 

IEDZIMTĪBA – organisma pazīmju iedzimšana pēcnācējos. Mātes un tēva dzimumšūnām apvienojoties, rodas embrijs. Šīs dzimumšūnas nosaka arī bērna iedzimtību – gēnus. Gēni cilvēkā nosaka vairumu fizisko īpašību, var ietekmēt arī garīgās īpašības, taču lielākoties prāta spējas, attieksmes, vērtības, rakstura īpašības cilvēks iegūst personīgās pieredzes rezultātā. 

MĀTĪTES – sievišķā dzimuma pārstāves dzīvnieku pasaulē, kurām ir sievišķās dzimumšūnas. Cilvēku pasaulē mātītes tiek sauktas par SIEVIETĒM.

METAMORFOZE – dzīvnieku attīstība ar pārvēršanos. Piemēram, ola, kāpurs, kūniņa, tauriņš. 

OLA – APVALKĀ IETVERTA DZĪVNIEKA OLŠŪNA. Olas dzeltenums ir barības vielas mazulim. Olas ir putniem, rāpuļiem. 
SELEKCIJA – zinātnes nozare, kas izstrādā metodes, kā izveidot jaunas un uzlabot jau esošās augu un dzīvnieku šķirnes.

ŠĶIRNE – mākslīgi radīts organismu kopums, kam piemīt raksturīgas iedzimstošas īpašības. 

TĒVIŅI – vīrišķā dzimuma pārstāvji dzīvnieku pasaulē, kuriem ir vīrišķās dzimumšūnas. Cilvēku pasaulē tēviņi tiek saukti par VĪRIEŠIEM. 

VAIROŠANĀS – dzīves cikla sastāvdaļa. Dzīvo organismu pastāvēšanu nodrošina spēja radīt pēcnācējus. 

Spēks

BERZES SPĒKS – kustību bremzējošs spēks, darbojas pretēji ķermeņa kustības virzienam, rodas vienmēr, kad savstarpēji saskaras kustībā esošu ķermeņu virsmas, jo tās nekad nav ideāli gludas. Jo nelīdzenāka ķermeņu virsma, jo lielāka berze. Berze samazina kustības paātrinājumu. Berze tiek izmantota, lai apstādinātu vai novērstu kustību.

CĒLĒJSPĒKS jeb ARHIMĒDA SPĒKS – spēks, kas darbojas uz ķermeni, kurš iegremdēts šķidrumā vai atrodas gāzē. Uz ķermeni, kas ievietots ūdenī vai atrodas gāzē, darbojas divi spēki: Zemes pievilkšanas spēks, kas vērsts lejup, un cēlējspēks, kas vērsts augšup. Ķermeņa kustība augšup vai lejup ir atkarīga no tā, kurš spēks ir lielāks. Ja cēlējspēks un ķermeņa smaguma spēks pēc lieluma ir vienādi, tad ķermenis ūdenī peld. Ja ķermeņa smaguma spēks ir lielāks, ķermenis ūdenī nogrimst. Cēlējspēka lielumu nosaka ķermeņa tilpums. Cēlējspēks nodrošina to, ka kuģi var peldēt un gaisa baloni – lidot.

DEFORMĀCIJA – ķermeņa formas un tilpuma maiņa. Ķermeni var deformēt, to stiepjot, saspiežot, liecot, vērpjot. 

ELASTĪBAS SPĒKS – deformācijas pretestības spēks. Elastības spēku izraisa ķermeņa deformēšana – stiepšana, saspiešana, liekšana, vērpšana. Ķermenis pretojas deformācijai. Ķermenis deformācijas laikā cenšas saglabāt savu formu un izmērus. Spēku, ar kādu ķermenis pretojas deformācijai, sauc par elastības spēku. Piemēram, batuts, tramplīns, šaušanas loks, gumija.
INERCE – ķermeņa spēja pretoties kustības sākšanai vai tās maiņai. Tā ir ķermeņa īpašība turpināt kustību sākotnējā virzienā vai palikt miera stāvoklī, ja tas nav kustējies. Ķermeņa inerce ir atkarīga no ķermeņa masas. Jo smagāks ķermenis, jo lielāka inerce. Piemēram, braucošam transporta līdzeklim bremzējot, apstāšanās nenotiek uzreiz, transporta līdzeklis vēl brīdi turpina kustību un tikai tad apstājas. To sauc par bremzēšanas ceļu. Jo smagāks transporta līdzeklis, jo lielāka inerce un garāks bremzēšanas ceļš. Tāpēc arī smagajām automašīnām ir mazāks atļautais ātrums. Vilcienam bremzēšanas ceļš var būt vairākus kilometrus garš. 

ĶERMEŅA KUSTĪBA – spēks izraisa ķermeņa kustību, kustības maiņu vai ķermeņa formas maiņu. Visi ķermeņi Visumā atrodas nemitīgā kustībā. Kustība var būt vienmērīga vai nevienmērīga. Vienkāršākā kustība ir pa taisni ar vienmērīgu ātrumu. Ja ātrums mainās, kustība ir nevienmērīga – ātrums vai nu paātrinās, vai palēninās.

MEHĀNISMI – ierīces, kas dod iespēju palielināt pieliktā spēka lielumu un virzienu. Cilvēki meklējuši risinājumus, kā darbu paveikt pēc iespējas vieglāk. Vienkāršākie mehānismi ir sviras, trīši, slīpā plakne, zobrati. Mehānismos daļa darba tiek patērēta berzes spēka pārvarēšanai.

PRETESTĪBAS SPĒKS bremzē kustībā esoša ķermeņa kustību. Piemēram, gaiss traucē kustību. 

SLĪPĀ PLAKNE – vienkāršākais mehānisms smagas kravas pārvietošanai. Lai gan ir jāveic garāks ceļš, ir vieglāk uzcelt kravu pa slīpu, lēzenu plakni, nekā celt to vertikālā virzienā.

SMAGUMA SPĒKS jeb GRAVITĀCIJAS SPĒKS. Zeme pievelk jebkuru ķermeni, kas uz tās atrodas, ar spēku, ko sauc par smaguma spēku jeb gravitācijas spēku. Smaguma spēks ir atkarīgs no ķermeņa masas. Tāpēc spēks, ar kādu Zeme pievelk dažādus ķermeņus, ir atšķirīgs. Jo lielāka ir ķermeņa masa, jo spēcīgāk to pievelk Zeme. Smaguma spēka virziens ir vērsts uz Zemes centru.

SPĒKS – fizikāls lielums, kas raksturo ķermeņu mijiedarbību, kā ķermeņi savstarpēji iedarbojas cits uz citu. Spēks nosaka kustības virzienu un ātrumu. Spēks var ķermeni iekustināt, paātrināt vai palēnināt tā kustību, vai pat apstādināt. Spēks var mainīt ķermeņa formu – deformēt to. Visspēcīgākie no dabā zināmajiem spēkiem ir kodolspēki. Spēkam ir noteikts darbības virziens un lielums. Spēka mērvienība ir ņūtons. Spēku mēra ar dinamometru. Spēku rada ne tikai dzīvas būtnes, bet arī mehānismi, dabas parādības.

SPĒKU LĪDZSVARS – kāda ķermeņa vai mehāniskas sistēmas stāvoklis, kurā uz to darbojošos spēku summa ir nulle. Ja uz ķermeni iedarbojas divi vienādi, bet pretēji vērsti spēki, tad tie savstarpēji līdzsvarojas, ķermeņa kustību tie neietekmē, taču var deformēt ķermeni. 

SVIRA – vienkāršs mehānisms, ar kura palīdzību var pacelt smagus ķermeņus. Svira sastāv no sviras kārts un atbalsta punkta. Sviras mehānisms darbojas ikdienā bieži izmantos darbarīkos: šķērēs, plakanknaiblēs, ķerrā u. c.

TRĪSIS – ritenītis ar rievu ārmalā virvei. Ritenītis ir nostiprināts un var griezties ap savu asi. Velkot virvi, salīdzinoši viegli paceļama smaga krava. Trīša mehānisms tiek izmantots laivu vinčās, ceļamkrānu vinčās, karogu mastos, žalūziju pacelšanas un nolaišanas mehānismos u. c.

VILCĒJSPĒKS – kustību veicinošs spēks, kas izraisa un uztur ķermeņa kustību. Piemēram, vēja spēks, dzinēja spēks, muskuļu spēks u. c.

ZOBRATS – rats ar zobiem tā ārmalā. Zobrati pārnes griezes kustību un spēku no viena zobrata uz citu. Dzenošais zobrats griež citus sazobē esošos zobratus pretējā virzienā. Zobrata mehānisms ikdienā tiek izmantots pulksteņos, transporta līdzekļu pārnesumkārbās u. c.

Gaisma un skaņa

ATBALSS. Skaņa var apliekties ap šķēršļiem, tomēr skaņa nespēj apliekties ap ļoti lieliem šķēršļiem. Ja skaņas viļņi savā ceļā sastop šķērsli (lielu, gludu virsmu), daļa viļņu atgriežas atpakaļ un izplatās citā virzienā – skaņa atstarojas, rodas atbalss. 

ĒNA. Gaisma no gaismas avota izplatās pa taisnām līnijām. Ja gaisma krīt uz gaismnecaurspīdīga ķermeņa, tā nevar izspīdēt tam cauri, un rodas tumša ēna, kas atbilst necaurspīdīgā priekšmeta formai. Lai rastos ēna, vajadzīgas trīs lietas: gaismas avots, necaurspīdīgs priekšmets un virsma, uz kuras krīt ēna.

GAISMA – elektromagnētisks starojums, viens no enerģijas veidiem. Elektromagnētiskā starojuma daļu, kuru var redzēt cilvēks, sauc par redzamo gaismu. Gaismu izstaro ļoti karsti ķermeņi, GAISMAS AVOTI, piemēram, Saule, kvēlspuldze, lāzeri, ugunskurs, svece, lāpa u. c.  Gandrīz visa gaisma ap mums nāk no Saules. Saules gaisma arī nosaka dienas un nakts garumu. Gaisma pārvietojas ar ātrumu 300 000 km/s. Gaisma no Saules uz Zemi atceļo 8 minūtēs 20 sekundēs. Krītošu gaismu kāda virsma var absorbēt, atstarot vai lauzt. Cilvēka acs uztver gaismu, kas saistās ar balto krāsu, tomēr gaismā ietilpst spektra krāsas no violetas līdz sarkanai. Dažāda garuma gaismas viļņiem saplūstot, rodas miljoniem dažādu krāsu toņu. 

GAISMAS ATSTAROŠANA notiek, kad gaismas stari krīt pret kādu virsmu. Gaismas staram atstarojoties, tiek mainīts gaismas stara virziens. Gaismas stari atstarojas no dažādām virsmām. Gaismu labi atstaro gaiši, gludi, caurspīdīgi ķermeņi. Vislabāk gaismu atstaro spoguļi, tie ir ļoti gludi un klāti ar metālisku kārtiņu. Gandrīz visa uz spoguļa krītošā gaisma atstarojas, tāpēc plakanā spogulī gaismas stari veido spoguļattēlu, kas ir tikpat liels kā ķermenis. Priekšmeti, kas ir ar nelīdzenu virsmu, gaismas starus atstaro izkliedēti. Priekšmetus vai ķermeņus, kuri paši neizstaro gaismu, varam ieraudzīt atstarotajā gaismā, ja tie tiek apgaismoti. Piemēram, Mēness pats nespīd, tas atstaro Saules gaismu.

GAISMAS LAUŠANA – gaismas stara noliekšanās, izejot cauri caurspīdīgai vielai, piemēram, gaisam, stiklam, ūdenim. Jo blīvāka ir viela, jo vairāk noliecas gaismas stars. Gaisma atšķirīgās vidēs pārvietojas ar dažādu ātrumu. Gaismas ātruma maiņa izpaužas kā gaismas stara virziena maiņa. Šo virziena maiņu jeb gaismas stara noliekšanos sauc par laušanu. Piemēram, gaisma ūdenī pārvietojas ar mazāku ātrumu nekā gaisā, tāpēc ūdenī šķiet, ka priekšmeti ir lielāki. 

LĒCA – optisks, caurspīdīgs ķermenis, kas spēj palielināt vai samazināt attēlu. Lēcas ir ļoti rūpīgi nopulēti stikla vai caurspīdīgas plastmasas gabaliņi ar liektām virsmām. Izliektas lēcas jeb savācējlēcas (lupās, mikroskopos) un ieliektas lēcas jeb izkliedētājlēcas (teleskopos). Lēcas ir liektas, tās lauž gaismas starus, mainot to pārvietošanās virzienu, tādā veidā lēca veido attēlus, kas var būt mazāki vai lielāki nekā reālie priekšmeti. Lēca ir svarīgākā optisko instrumentu sastāvdaļa. Lēcas tiek izmantotas brillēs, fotoaparātos, teleskopos, mikroskopos, palielināmajos stiklos u. c.  

OPTIKA – fizikas nozare, kas pētī gaismu un redzi. Šī nozare ir svarīga dažādu aparātu, iekārtu un ierīču – mikroskopu, teleskopu, fotoaparātu, kinoaparātu u. c. – izveidē un uzlabošanā. 

REDZE – dzīvas būtnes spēja uztvert un analizēt gaismu jeb elektromagnētisko starojumu. Priekšmeti, kurus mēs redzam, lielākoties ir redzami nevis tāpēc, ka tie ir gaismas avoti, bet tāpēc, ka tie atstaro gaismu dažādos virzienos, daļa no atstarotās gaismas nonāk acī, un mēs redzam priekšmetu. 

SKAŅA – enerģijas veids, kas pārvietojas pa gaisu SKAŅAS VIĻŅU jeb svārstību veidā. Skaņa rodas ķermeņa kustības vai svārstības rezultātā, jo tiek iekustināts arī gaiss ap ķermeni. Skaņas viļņu pārvietošanās ātrums ir apmēram 340 m/s. Skaņas ātrums ir atkarīgs no vides un temperatūras, kur skaņa izplatās. Skaņas mēs uztveram ar dzirdes orgāniem – ausīm. Skaņa atšķiras pēc augstuma, skaļuma un tembra. Jo lielāka skaņas intensitāte, jo skaļāka skaņa. Ir dabiskas skaņas, piemēram, jūras šalkas, putnu dziesmas, pērkona dārdi, cilvēka balss u. c. Ir mākslīgas skaņas, piemēram, mūzikas instrumenta skaņa, traktora rūkoņa, matu fēna dūkšana u. c. Mūsdienās skaņu var ierakstīt, saglabāt un pārraidīt digitālu signālu veidā.

SKAŅAS AVOTS – ķermenis, kas rada skaņas. 

SKAŅAS FREKVENCE – skaņas viļņu jeb svārstību skaits sekundē. Skaņas ir dažādas, jo tām ir atšķirīga svārstību frekvence. Skaņas frekvenci raksturo tonis vai skaņas augstums. Jo augstāka skaņa, jo lielāka frekvence – vairāk skaņas viļņu jeb svārstību sekundē. 

SKAŅAS IZPLATĪŠANĀS. Skaņa izplatās viļņu veidā – kā gaisa sablīvējumi un retinājumi. Ķermenis svārstoties kustas šurpu turpu. Tajā virzienā, kurp tas kustas, gaiss tiek saspiests, kustoties atpakaļ – izretināts. Šīs gaisa spiediena izmaiņas (sablīvējumi un retinājumi) ir SKAŅAS VIĻŅI, kas izplatās vidē. Skaņas viļņi izplatās vienādi visos virzienos, pārnesot enerģiju no vienas gaisa molekulas citai. Skaņas viļņi var pārvietoties gaisā. Vietās, kur nav gaisa, nav arī skaņas. 

SKAŅAS RIMŠANA. Izplatoties arvien tālāk no skaņas avota, skaņa kļūst arvien vājāka, līdz to vairs vispār nedzird.

SKAŅAS UZTVERŠANA. Cilvēks skaņu uztver ar dzirdes orgāniem – ausīm, kur pa dzirdes nervu skaņas radītie signāli nonāk līdz galvas smadzenēm. Tikai tad cilvēks dzird. Ausis jācenšas pasargāt no pārāk skaļiem trokšņiem. 

TROKSNIS – dažāda skaļuma un augstuma skaņu vienlaicīgs skanējums.

VARAVĪKSNE – tāda optiska parādība atmosfērā, kuru izraisa gaismas laušana un atstarošana gaisā esošajos ūdens pilienos, kuri sašķeļ balto gaismu krāsainās sastāvdaļās. Ūdens pilieni katru gaismas krāsu lauž citā leņķī, tāpēc baltā krāsa sadalās pa krāsām. Varavīksnē krāsas vienmēr ir vienā un tajā pašā secībā: sarkans, oranžs, dzeltens, zaļš, gaiši zils, zils, violets. Dažkārt, ja ūdens pilienā gaisma atstarojas vairāk nekā vienu reizi, redzamas pat divas varavīksnes, tā ir tā sauktā sekundārā varavīksne, kurā krāsas izvietojušās pretēji. Varavīksne ir apaļa, un parasti redz tikai pusi no varavīksnes, jo otra puse ir aiz horizonta.

VISUMS UN ZEME

APTUMSUMS – astronomiska parādība, kas saistīta ar debess ķermeņu savstarpējo stāvokli. Aptumsums notiek tikai tad, ja Mēness, Zeme un Saule atrodas aptuveni uz vienas līnijas.
ASTRONOMIJA – zinātne par debess ķermeņiem, to uzbūvi, rašanos, kustību un attīstību. 

GALAKTIKA – milzīga zvaigžņu sistēma, ko kopā satur gravitācijas spēks. Visumā ir miljoniem galaktiku. Visas galaktikas kopā ar milzīgiem tukšumiem starp tām veido Visumu. Zeme atrodas Piena Ceļa galaktikā. Tā ir plata, spirālveida galaktika, kurā ietilpst Saule, vismaz 200 miljardi citu zvaigžņu, kā arī milzīgs daudzums putekļu un gāzu.  

MĒNESS – vienīgais Zemes dabīgais pavadonis, tas riņķo ap Zemi. Tas ir Zemei vistuvākais debess ķermenis, atrodas 384 000 km attālumā no Zemes. Tā kā Mēness gravitācija ir vāja, uz Mēness nav atmosfēras, nav vēja. Dienā temperatūra ir +115 °C, bet naktī tā ir -160 °C. Uz Mēness nav arī ūdens. Mēness nav gaismas avots, tas atstaro Saules gaismu. Šī atstarotā gaisma uz Zemi atnāk 1,26 sekundēs. Lai nonāktu uz Mēness, jālido divas līdz četras dienas. Pirmais uz Mēness izkāpa amerikāņu astronauts Nīls Ārmstrongs 1969. gada 21. jūlijā.  

MĒNESS APTUMSUMS notiek tad, kad Zeme atrodas starp Sauli un Mēnesi un Mēness ieiet Zemes ēnā. Mēness iekrāsojas sarkans uz pāris stundām.

PLANĒTAS – debess ķermeņi, kas apriņķo zvaigzni, ko sauc par Sauli. Tiek uzskatīts, ka planētu sistēma ap Sauli izveidojusies pirms apmēram 4,6 miljardiem gadu no milzīga gāzu un putekļu mākoņa, kas gravitācijas ietekmē riņķojis ap Sauli. Saules sistēmā ir astoņas planētas – Merkurs, Venēra, Zeme, Marss, Jupiters, Saturns, Urāns, Neptūns – un citi objekti, piemēram, pundurplanēta Plutons. Apriņķošanas laiks ap Sauli katrai planētai ir atšķirīgs.

SAULE – neliela zvaigzne, kas sastāv galvenokārt no ūdeņraža un hēlija. Tā ir vienīgā zvaigzne, kuru mēs varam aplūko tuvāk. Saule ir milzīga karstu gāzu lode, kas izstaro kosmosā enerģiju siltuma un gaismas veidā. Saules virsma ir mutuļojoša, vidējā virsmas temperatūra ir +5500 °C, kodola temperatūra ir +15 000 000 °C. Dzīvība uz Zemes ir atkarīga no Saules gaismas un siltuma. Gaisma no Saules uz Zemi atceļo 8,2 minūšu laikā. Saules lieluma zvaigznes spīd, izstaro enerģiju apkārtējā vidē apmēram 10 miljardus gadu un tad iet bojā. Šobrīd Saules vecums ir apmēram 4,6 miljardi gadu. Zeme apriņķo Sauli gada laikā.

SAULES APTUMSUMS notiek tad, kad Mēness atrodas starp Zemi un Sauli un aizsedz Saules disku. Dienas laikā uz pāris minūtēm iestājas tumsa. 

SAULES SISTĒMA sastāv no Saules un ap to riņķojošajām 8 planētām, daudziem to pavadoņiem, miljardiem asteroīdu un komētu. Saule ir lielākais objekts Saules sistēmā, tai ir spēcīga gravitācija. Saules gravitācija satur kopā Saules sistēmu un notur planētas kustībā pa orbītām. Saules sistēma ar visiem ķermeņiem ir veidojusies vienlaikus, apmēram pirms 4,6 miljardiem gadu. 

TELESKOPS – optiska ierīce ļoti tālu objektu vizuālai palielināšanai. Teleskops ir ierīce, kas uztver un palielina elektromagnētisko starojumu – gaismu. Pirmo teleskopu debess vērošanai uzbūvēja 17. gs. itāļu zinātnieks Galileo Galilejs. Tas veicināja astronomijas attīstību. Izmantojot teleskopu, viņš atklāja neskaitāmas jaunas zvaigznes, novēroja Saules plankumus un Jupitera pavadoni, viņš atklāja, ka Zeme nav Visuma centrs, ka uz Mēness ir kalni, ka Piena Ceļš sastāv no zvaigznēm.

VISUMS, KOSMOSS, ĀRPUSZEMES TELPA – telpa, kurā pārvietojas Zeme, Mēness, Saule un citi debess ķermeņi. Visumu veido visas galaktikas un milzīgie tukšumi starp tām. Kosmosā valda pilnīgs klusums un neticams aukstums. Temperatūra Kosmosā ir apmēram -270 °C. Visumā darbojas elektromagnētiskais spēks, vājās mijiedarbības, stiprās mijiedarbības, gravitācijas spēks. Visums ir nemitīgi mainīgs un bezgalīgs. Katrs objekts, kas rodas Visumā, dzīvo un pēc tam beidz eksistēt: vai nu tas ir cilvēks, kas dzīvo 70–80 gadu, vai zvaigzne, kuras mūžs ir apmēram 10 miljardi gadu.
ZEME – sīka Kosmosa daļiņa, taču lielākā cieto iežu planēta, kas riņķo ap Sauli. Zeme ir unikāla planēta. Zeme saņem gaismu un siltumu no Saules. Vidējā gaisa temperatūra uz Zemes ir +15 °C, kā arī ir ūdens šķidrā stāvoklī. Zeme ir vienīgā Saules sistēmas planēta, uz kuras eksistē bioloģiska dzīvība. Zemi apdzīvo miljoniem dzīvo būtņu. Zemi apņem atmosfēra, kas sastāv no slāpekļa un skābekļa. Atmosfēra nodrošina dzīvās būtnes ne vien ar elpošanai nepieciešamo gaisu, bet aizsargā arī pret kaitīgo Saules un kosmisko starojumu. Zemei ir viens dabīgais pavadonis – Mēness. Zeme ir izveidojusies aptuveni pirms 4,6 miljardiem gadu, savukārt cilvēka attīstība ir sākusies aptuveni pirms 3 miljoniem gadu.

ZEMES KUSTĪBA. Zeme atrodas nepārtrauktā kustībā. Zeme apriņķo Sauli viena gada laikā, vienas diennakts laikā tā apgriežas ap savu asi.

ZVAIGZNĀJS – figūra, ko pie debesīm veido spožākās zvaigznes. Spožās zvaigznes, kas atrodas šķietami tuvu cita citai, ir apvienotas grupās – zvaigznājos. Pie debess ir redzami 88 zvaigznāji. Latvijā ir redzami arī visi 12 zodiaka zvaigznāji. 

ZVAIGZNES – lielas karstu gāzu lodes, debess ķermeņi, kas izstaro Kosmosā gaismu un siltumu. Zvaigznes veidojas milzīgā gāzu un putekļu miglājā un var vienmērīgi spīdēt miljardiem gadu. Visumā ir miljardiem zvaigžņu. Debesīs ar neapbruņotu aci var novērot apmēram 3000 zvaigžņu, tās visas atrodas Piena Ceļa galaktikā. Zemei tuvākā zvaigzne ir Saule, tā atrodas 149 miljonu km tālu no mūsu planētas. 

